真宗皇帝御製朱表御書贊
作者：岳珂
朝代：宋

paragraphs: 宋德茂三世，祥符闓九清。
兢業帝道登，陟降王心寧。
龍鸞夜染翰，虎豹晨抽扃。
宸心勤惕憂，精思入杳冥。
慶陰雲裔裔，飆景風泠泠。
朱表動淵監，蒼旻聞德馨。
岧嶢瞻天章，邃穆環禁庭。
昭回河漢隔，澒洞山河腥。
流傳幾百年，撝呵猶六丁。
金牋炯玉字，蜀带要吳綾。
大名標北都，寶慶恢中興。
邊塵失甌脫，趙璧歸連城。
百年神蹟晦，再拜感涕零。
探驪方得雋，負馬仍騰英。
天心正昌唐，文軌將收京。
願言豁氛霾，長仰奎星明。